Karsten Nonbo (V), 2011-12-13:
Jamen jeg er, hvad det angår, meget enig med forslagsstilleren, hr. Kim Christiansen, og jeg vil også erklære mig villig til, hvis Dansk Folkeparti efterfølgende vil have det, at vi laver en beretning om, hvordan vi trin for trin går videre med det her, herunder bl.a. jo, som jeg nævnte, at vi ser at få gennemført det, vi har vedtaget ved lov.
Så jeg ligger meget op ad det, som hr. Kim Christiansen siger.
Jeg er bare ikke parat til at tage det skridt, som jo svarer lidt til historien om drengen, der havde mistet femkronen en mørk dag ude på en mark, og som gik hen og ledte under lygtepælen, for der kunne han bedre se.
Det er lidt det, vi foretager os, hvis vi bare siger, at nye biler skal have alkolås, mens de gamle spritbilister kan fortsætte i de gamle øser.
Det vil jeg ikke være med til.
Vi skal ramme de rigtige og på den rigtige måde, men lad os lave en beretning om det; det vil vi meget gerne være med til i Venstre.
Indledningsvis vil jeg sige, at jeg er meget enig i det, ministeren sagde i sin tale.
For det første er jeg enig i, at spirituskørsel er – og så ville jeg have sagt en hel masse ukvemsord – noget forbandet svineri.
Det er der heldigvis også gjort en del ved.
Bl.a. har vi fået gjort det muligt, at man ikke bare kan konfiskere bilerne fra spritbilisterne, men også kan konfiskere dem fra dem, når de låner andres biler.
For det andet har vi sågar fået lavet lovforslag, der gør, at man nu også kan varetægtsfængsle spritbilister, når de er taget for spirituskørsel, uden at der egentlig har været nogen ulykke.
Så der er gjort meget.
Derfor er jeg også enig i det, som ministeren siger med, at vi skal sørge for at gøre det rigtige.
Der har vi jo et hængeparti, som det også blev nævnt af ministeren.
Folketinget vedtog, jeg tror med et bredt flertal, sidste år, at nu skulle det være sådan, at havde man kørt spirituskørsel, skulle man for at kunne generhverve kørekortet i fremtiden – og her taler vi desværre om spritbilister med en høj promille, vi taler om dem, der har kørt med en promille på over 2 – have indført alkolås, før man måtte køre igen.
Det har man ikke rigtig fået sat i værk, og det må vi lægge os på sinde at vi skal få gjort.
For jeg hører immer og altid om, at i Sverige er det hele perfekt, de har alkolåse, og der er det bare, som det skal være.
Derfor har jeg stadig væk svært ved at forstå, at vi ikke kan få vores lille flig indført.
Jeg ved ikke, hvor fejlen ligger, men det skal vi i fællesskab have boret i, for nu skal vi altså have alkolåse, og først og fremmest inden for den kategori, som vi oven i købet har vedtaget det for.
Dernæst mener jeg, at vi, når vi har den rigtige teknik, og når vi har noget, der er lovmedholdeligt og juridisk godt nok og også teknisk godt nok, sporenstregs skal have det udvidet, således at alle, selv dem med en promille på 0,51, der har været dømt for det, der i gamle dage hed promillekørsel, simpelt hen skal have alkolås i deres køretøj.
Når jeg så blødt afviser det her beslutningsforslag fra Dansk Folkeparti, er det netop ud fra betragtningen om, at vi først og fremmest skal gå efter dem, som har vist den forbandede vilje til at køre spirituskørsel, så vi får dem stoppet.
Derfor skal vi se at få lagt os i selen for, at det lovforslag, vi har vedtaget for over et år siden, også bliver gennemført i praksis, og så skal vi dernæst have det skærpet.
Jeg tror og håber også, at vi om en del år har et standardsystem.
Ligesom der jo er kommet et standardsystem med hensyn til sikkerhedsseler, kommer der også et standardsystem med hensyn til alkolåse til samtlige biler.
Men vi har en opgave, der først og fremmest skal løses, og når teknikken og alt det er i orden, ser jeg frem til, at vi også får det.
Og hvad værre er, tror jeg ikke, at det ville være særlig hensigtsmæssigt, og jeg tror ikke, at det ville ramme de største spritbilister.
Det er jo sådan, at de største, inkarnerede spritbilister kører i en gammel Mazda 626 eller en gammel Ford Taunus 12M, så de ikke mister så meget, når de får bilen konfiskeret.
Så jeg er bange for, at vi rammer nogle, som slet ikke kører spirituskørsel, og så har vi lavet et beslutningsforslag, der viser vores gode vilje, men også vores manglende evne til at ramme spritbilisterne, som vi alle er enige om at have som fælles mål skal væk fra vejene.